KOMISIJOS REGLAMENTAS (EB) Nr. 1235/2006
2006 m. rugpjūčio 16 d.
nustatantis pagalbos vynuogėms, skirtoms kai kurių rūšių džiovintų vynuogių gamybai, dydį ir pagalbą filokseros pažeistų vynuogynų atsodinimui 2006-2007 prekybos metams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo (1), ypač į jo 7 straipsnio 5 dalį,
kadangi:
(1)
Reglamento (EB) Nr. 2201/96 7 straipsnio 1 dalies antroje pastraipoje yra nurodyti kriterijai, taikomi nustatant pagalbą, skiriamą auginti vynuogėms, skirtoms Sultana ir Moscatel veislių džiovintų vynuogių bei Currants veislės razinų gamybai.
(2)
Reglamento (EB) Nr. 2201/96 7 straipsnio 1 dalies trečioje pastraipoje yra numatyta galimybė diferencijuoti pagalbos dydį, atsižvelgiant į vynuogių veisles. Jame taip pat numatoma, kad pagalbos dydis gali būti diferencijuojamas, atsižvelgiant į kitus veiksnius, galinčius turėti įtakos derliui. Sultana veislės atveju reikia numatyti papildomą diferenciaciją, atskiriant plotus nukentėjusius nuo filokseros.
(3)
2005-2006 prekybos metams Reglamento (EB) Nr. 2201/96 7 straipsnio 1 dalies pirmoje pastraipoje nurodytoms veislėms skirtų plotų patikrinimo metu nebuvo nustatytas didžiausio garantuoto ploto, numatyto 1999 m. liepos 22 d. Komisijos reglamento (EB) Nr. 1621/1999, nustatančio išsamias Tarybos reglamento (EB) Nr. 2201/96 taikymo taisykles dėl pagalbos vynuogių, skirtų tam tikrų veislių džiovintų vynuogių gamybai (2), auginimui, 2 straipsnio 1 dalyje, viršijimas.
(4)
2006-2007 prekybos metams reikia nustatyti pagalbos minėtoms vynuogėms dydį.
(5)
Taip pat reikia nustatyti pagalbos, skiriamos pagal Reglamento (EB) Nr. 2201/96 7 straipsnio 4 dalyje numatytas sąlygas, gamintojams, kurie atsodina savo vynuogynus, kovodami su filoksera, dydį.
(6)
Šiame reglamente numatytos priemonės atitinka Iš vaisių ir daržovių pagamintų produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. 2006-2007 prekybos metams Reglamento (EB) Nr. 2201/96 7 straipsnio 1 dalyje numatytoms kultūroms yra skiriama:
a)
2 603 EUR už hektarą auginamų Sultana veislės vynuogių, nukentėjusių nuo filokseros arba atsodintų ne seniau kaip prieš penkerius metus;
b)
3 569 EUR už hektarą kito specializuoto Sultana veislės vynuogių ploto;
c)
3 391 EUR už hektarą specializuoto Currants veislės vynuogių ploto;
d)
969 EUR už hektarą specializuoto Moscatel veislės vynuogių ploto.
2. 2006-2007 prekybos metams Reglamento (EB) Nr. 2201/96 7 straipsnio 4 dalyje numatytos pagalbos atsodinimui dydis vienam hektarui yra 3 917 EUR.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugpjūčio 16 d.